“โปรเหมียว” ฟาดอีเกิ้ลหลุมสุดท้าย! จบสองวัน 16 อันเดอร์ นำเดี่ยวสวิง “ฮอนด้า แอลพีจีเอ”
“โปรเหมียว” ฟาดอีเกิ้ลหลุมสุดท้าย! จบสองวัน 16 อันเดอร์ นำเดี่ยวสวิง “ฮอนด้า แอลพีจีเอ”
7 พ.ค. 2564

ผู้สื่อข่าวรายงานว่า วันนี้ (7 พ.ค.64) ซึ่งเป็นวันที่ 2 ของการแข่งขันกอล์ฟอาชีพสตรี “ฮอนด้า แอลพีจีเอ ไทยแลนด์ 2021” นำทัพโปรสาวชั้นแนวหน้าทั้งชาวไทยและชาวต่างชาติรวม 72 คนร่วมประชันวงสวิง ชิงเงินรางวัลรวม 1.6 ล้านดอลลาร์สหรัฐฯ (ประมาณ 50 ล้านบาท) และลุ้นรางวัลพิเศษ รถยนต์ ฮอนด้า แอคคอร์ด ไฮบริด รุ่น HYBRID TECH มูลค่า 1,799,000 บาท กับการทำโฮลอินวันหลุมที่ 16 ณ สยามคันทรีคลับพัทยา โอลด์คอร์ส ระยะ 6,576 หลา พาร์ 72 จ.ชลบุรี ระหว่างวันที่ 6 – 9 พฤษภาคม 2564
โดยผลการแข่งขันวันที่ 2 “โปรเหมียว” แพตตี้ ธวัชธนกิจ นักกอล์ฟไทยมือ 12 ของโลก วัย 21 ปี เจ้าของแชมป์เมเจอร์ เอเอ็นเอ อินสไปเรชั่น 2021 ช่วง 9 หลุมแรก สกอร์ 12 อันเดอร์พาร์ ขณะที่ 9 หลุมหลังทำอีเกิ้ลหลุมสุดท้าย ก่อนปิดวันอย่างสวยงามด้วยสกอร์ 16 อันเดอร์พาร์ ขึ้นเป็นผู้นำอันดับ 1
ขณะเดียวกัน “โปรจีน” อาฒยา ฐิติกุล ช่วง 9 หลุมแรก สกอร์ 11 อันเดอร์พาร์ ก่อนจบวันด้วยสกอร์ 13 อันเดอร์พาร์ ขึ้นเป็นอันดับที่ 2
ด้าน “โปรเม” เอรียา จุฑานุกาล อดีตโปรมือ 1 ของโลก เจ้าของ 2 แชมป์เมเจอร์ ช่วง 10 หลุมแรก สกอร์ 9 อันเดอร์พาร์ ก่อนจบวันที่อันดับ 7 ด้วยสกอร์ 10 อันเดอร์พาร์ ร่วมกับอีก 2 โปรกอล์ฟชาวเกาหลีใต้

อนึ่ง การแข่งขัน “ฮอนด้า แอลพีจีเอ ไทยแลนด์ 2021” จัดขึ้นโดยคุมเข้มมาตรการความปลอดภัยขั้นสูงสุด ด้วยการจัดแข่งขันในรูปแบบสนามปิดและไม่มีการเปิดจำหน่ายบัตรแก่ผู้ชมทั่วไป มั่นใจในทุกขั้นตอนการดำเนินงานนับตั้งแต่การจัดเตรียมงาน การเดินทางของนักกีฬาและผู้มีส่วนเกี่ยวข้อง อยู่ภายใต้ข้อกำหนดและการกำกับดูแลที่เข้มงวดของศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) และกรมควบคุมโรค ด้วยการสนับสนุนของกระทรวงการท่องเที่ยวและกีฬา และการกีฬาแห่งประเทศไทย
สำหรับผู้สนใจสามารถดูรายละเอียดเพิ่มเติมและติดตามข่าวสารของการแข่งขันรายการ “ฮอนด้า แอลพีจีเอ ไทยแลนด์ 2021” ได้ที่ www.hondalpgathailand.com และ www.facebook.com/lpgaThailand เนื่องจากสถานการณ์ในปัจจุบัน การแข่งขันในปีนี้จึงไม่เปิดจำหน่ายบัตรให้แฟนกีฬากอล์ฟมาชมที่สนาม แต่แฟนๆ สามารถร่วมส่งกำลังใจให้นักกอล์ฟและร่วมลุ้นการแข่งขันได้โดยสามารถชมการถ่ายทอดสดทาง พีพีทีวี เอชดี ช่อง 36 หรือเว็บไซต์ www.pptvhd36.com หรือแอปพลิเคชัน PPTV HD36